LV Eiropas Savienības Oficiālais Vēstnesis C 280/4

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 280/04)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

LENTICCHIA DI ALTAMURA

ES Nr.: PGI-IT-02204 – 17.11.2016.

ACVN ( ) AĢIN ( X )

1. Nosaukums(-i)

Lenticchia di Altamura

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Ar aizsargāto ģeogrāfiskās izcelsmes norādi (AĢIN) Lenticchia di Altamura apzīmē tikai kaltētas ‘Laird’ un ‘Eston’ šķirnes lēcas, kas pieder pie sugas Lens esculenta Moench (sinonīmi: Ervum lens L., Lens culinaris Medic.).

Laižot apgrozībā, produktam Lenticchia di Altamura jābūt ar šādām īpašībām:

forma: apaļa un saplacināta;

izmēri: lielums kalibrējot no 3 mm līdz 4,9 mm ‘Eston’ šķirnei un 5 mm līdz 7 mm ‘Laird’ šķirnei;

krāsa: dažādi zaļas un brūnas krāsas toņi;

100 sēklu vidējā masa: ‘Eston’ šķirnei vismaz 2,8 g un ne vairāk kā 3,6 g, bet ‘Laird’ šķirnei vismaz 5,7 g un ne vairāk kā 6,5 g;

kaltēto lēcu mitruma saturs, laižot tās tirdzniecībā: ≤ 13 %;

proteīnu saturs: > 23 %;

dzelzs: > 6 mg/100 g produkta.

Kaltētās lēcu sēklas nedrīkst būt ar tādām krāsas un ārējā izskata izmaiņām, kas varētu ietekmēt to raksturīgās īpašības, taču pieļaujams, ka produkta daudzumā ir ne vairāk kā 1,5 % tādu lēcu, kas ir sadrupušas, notraipītas vai pupiņu sēklgrauža bojātas, vai tādas, kam mainījies krāsojums. Turklāt pieļaujams, ka produktā ir ne vairāk par 1,5 % tādu kaltēto lēcu, kuru izmērs pēc kalibrēšanas neatbilst prasībām.

Laižot produktu tirdzniecībā, tam jābūt piemērotam lietošanai pārtikā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Sēšanas, audzēšanas, novākšanas un dezinficēšanas (kas jāpaveic 24 stundu laikā pēc ražas novākšanas, lai kontrolētu pupiņu sēklgrauža uzbrukumus) posmiem jānoris 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai garantētu produkta drošumu lietošanai pārtikā un tā organoleptiskās īpašības, Lenticchia di Altamura var laist tirdzniecībā tikai iepakojumā, kura maksimālā ietilpība ir 10 kg, atbilstīgi spēkā esošajiem tiesību aktiem.

Vienīgi vairumtirdzniecības darījumiem produkts drīkst būt iesaiņots big bags iepakojumā ar maksimālo ietilpību trīs tonnas vai pārtikai piemērotos maisos, kuru maksimālā ietilpība ir 25 kg.

3.6. Ar reģistrēto nosaukumu apzīmētā produkta marķēšanas īpašie noteikumi

Uz iepakojuma līdztekus Eiropas Savienības AĢIN grafiskajam simbolam un attiecīgajai, likuma prasībām atbilstošajai informācijai ar skaidriem un labi salasāmiem tipogrāfijas burtiem obligāti jānorāda šādi dati: ražotāja vai iepakotāja vārds un uzvārds, uzņēmuma nosaukums un adrese. Atļauts izmantot privātus zīmolus, ja vien tiem nav patērētāju maldinošs raksturs un ja tos atļauj spēkā esošie tiesību akti.

Iepakojuma etiķetē obligāti atveidojams še turpmāk aprakstītais logotips.

Logotips

Nosaukuma Lenticchia di Altamura logotipu veido 19 stilizētas dažāda izmēra lēcas, kas ir proporcionālas un izvietotas atkarībā no ražošanas apgabalā ietilpstošo pašvaldību teritorijas platības un izvietojuma. Šāds logotips atrodas virs uzraksta Lenticchia di Altamura IGP, kas proporcionāli izvietots trīs rindās tā, lai izceltu vārdu Altamura, kurš atveidots vidējā līnijā. Uzraksts un stilizētās lēcas atveidotas uz vismaz 25 mm liela baltas krāsas fona bez kontūras.

Uzraksts atveidots Pluto bold burtu garnitūrā, bet stilizēto lēcu un uzraksta krāsas tonis ir Pantone 582.

Krāsas kodi:

lēcas un uzraksts: Pantone 582

C = 25 M = 9 Y = 100 K = 39

R = 142 G = 140 B = 19

HEX/HTML 8E8C13

Ievērojot ieteicamo minimālo izmēru, logotipu var pielāgot proporcionāli dažādajam lietojumam, un to vajadzības gadījumā var iespiest arī melnbaltā drukā.

4. Ģeogrāfiskā apgabala īsa definīcija

Ar nosaukumu Lenticchia di Altamura apzīmētā produkta ražošanas apgabalā ietilpst šādu pašvaldību administratīvā teritorija: Altamura, Ruvo di Puglia, Corato, Minervino Murge, Andria, Spinazzola, Poggiorsini; Gravina in Puglia, Cassano delle Murge, Santeramo in Colle, Montemilone, Palazzo San Gervasio, Genzano di Lucania, Irsina, Tricarico, Matera, Banzi, Forenza, Tolve.

5. Saikne ar ģeogrāfisko apgabalu

Produkta Lenticchia di Altamura ražošanas apgabalam, kurā ietilpst Altamura teritorija un blakusesošie Murgia Barese un tai pieguļošās Fossa Bradanica (jeb Fossa Pre-Murgiana) zemesgabali, ir raksturīgs Vidusjūras klimats ar maigām ziemām un siltām un sausām vasarām. Vidējais nokrišņu daudzums gadā ir aptuveni 604 mm, turklāt vismazāk līst jūlijā, bet visvairāk – novembrī un decembrī. Siltuma ziņā šajā ģeogrāfiskajā apgabalā vērojamie mēneša vidējie rādītāji attiecībā uz gaisa temperatūru liecina, ka janvāra mēnesī tā ir viszemākā un var noslīdēt zem nulles, bet visaugstākā temperatūra, kas var sasniegt 40 °C, iestājas jūlijā un augustā. Gada vidējā temperatūra ir 15 °C.

Augsnes, kas lielākoties ir dziļas un vidēji vieglas, pēc mehāniskā sastāva veidotas no sīkām māla daļiņām un ir stipri skeletainas. Tās ir bagātas ar organisko vielu un slāpekli, satur daudz kaļķa, un to pH ir 7,6–8.

Starp produktu Lenticchia di Altamura un tā ražošanas apgabalu pastāvošās cēloniskās saiknes pamatā ir noteiktā ģeogrāfiskā apgabala raksturīgās īpašības, un šī saikne nosaka minimālo proteīnu saturu un minimālo dzelzs daudzumu, kas ir lielāki nekā tie ir citviet audzētām tās pašas šķirnes lēcām, kas pieejamas tirgū.

Kā labi zināms, sēklās esošais proteīnu daudzums ir ļoti dažāds un atkarīgs no slāpekļa daudzuma, kāds augiem pieejams un kādu tie spēj uzņemt. Slāpekļa daudzums atkarīgs no slāpekļsaistītāju simbiontu klātienes, kuri pieder pie Rhizobium gumiņbaktēriju ģints un var ietekmēt pākšaugu saknes, veidojot uz tām izaugumus – gumiņus –, kuros noris slāpekļa saistīšanas process. Slāpekļa saistīšana nenotiek, kad temperatūra ir zem 9 °C, līdzīgi kā tad, ja pH ir zemāks par 5,6 vai augstāks par 8,0, kad rodas baktēriju darbību apgrūtinoši apstākļi. Zemesgabalos, kas ietilpst ar nosaukumu Lenticchia di Altamura apzīmētā produkta ražošanas ģeogrāfiskajā apgabalā, pH svārstās no 7,6 līdz 8, bet vidējā temperatūra apgabalā ir 15 °C. Šādi apstākļi veicina baktēriju iekļūšanu saknēs, sakņu gumiņu attīstību, simbiontu savairošanos, kā arī – sākoties simbiozei – slāpekļa saistīšanu, un nodrošina to, ka produktā Lenticchia di Altamura izveidojas augsts proteīnu saturs. Tas gadsimtu gaitā ir ļāvis vietējiem iedzīvotājiem savā ēdienkartē aizstāt gaļu, nodrošinot viņu pārtikā pietiekamu daudzumu proteīna. Vispārējā kārtā Vidusjūras ēdienkartei, kas šodien ir cilvēces gastronomiskā mantojuma daļa, raksturīgs augu izcelsmes proteīnu pārsvars pār dzīvnieku izcelsmes proteīniem.

Kaļķainās augsnes, kādas ir Lenticchia di Altamura ražošanas apgabalā, ir vidēji bagātas ar dzelzi, kuras savienojumu šķīstamība augsnē ir atkarīga no dažādiem faktoriem, no kuriem vissvarīgākais ir pH. Augsnēs ar augstu pH (8–10) kaļķis saistās ar dzelzi, veidojot nešķīstošus un augiem nepieejamus ķīmiskos savienojumus. Lenticchia di Altamura ražošanas apgabala augsnēs pH ir no 7,6 līdz 8, un, pateicoties tam, produkta Lenticchia di Altamura iegūšanai izmantotajiem augiem dzelzs ir pieejama ūdenī šķīstošu savienojumu veidā, tāpēc šā svarīgā mikroelementa daudzums produktā Lenticchia di Altamura ir lielāks salīdzinājumā ar to, kāds tas ir tās pašas šķirnes lēcās, kas audzētas ārpus noteiktā apgabala. Dzelzs veicina hemoglobīna un sarkano asinsķermenīšu veidošanos, kas ir par pamatu pietiekamai ķermeņa šūnu apgādei ar skābekli, tādējādi uzturot visa organisma vitalitāti un nodrošinot tā harmonisku augšanu. Dzelzs stimulē aknu, liesas, zarnu un kaulu smadzeņu darbību. Turklāt dzelzs ir būtiski svarīga neirotransmiteru – serotonīna un dopamīna – uzņemšanai, garantē noturību pret slimībām, ir noderīga pret stresu un nepieciešama, lai saglabātu imūnsistēmas efektivitāti.

Produktam Lenticchia di Altamura kopš daudziem gadiem ir plaša valsts mēroga reputācija, ko pavada ievērojami tirdzniecības apjoma pieaugumi.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētā redakcija ir pieejama šajā tīmekļa vietnē:

http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājaslapu (www.politicheagricole.it), uzklikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.